রোকেয়া সুলতানা ২০১২ সাল থেকে ফুলব্রাইট রিসার্চ ফেলো হিসেবে অস্ট্রেলিয়ার সিডনির কলেজ অব আর্ট অ্যান্ড ডিজাইনের সিকাডা প্রেসের সঙ্গে নিয়োজিত রয়েছেন। ছাপচিত্রের অনন্য একটি কৌশল আবিষ্কারেরও কৃতিত্ব রয়েছে তাঁর ঝুলিতে, যার কেতাবি নাম প্রেশার প্রিন্ট। এতে স্টেনসিল ও নির্দিষ্ট অবজেক্টটি সরাসরি কাগজের ওপর ছাপ তৈরিতে ব্যবহৃত হয়। ছাপচিত্রে ব্যবহৃত রাসায়নিকের বিরূপ প্রতিক্রিয়া বিশ্ব জুড়ে ছাপচিত্রশিল্পীদের জন্য উদ্বেগের বিষয় হয়ে দাঁড়িয়েছে। রোকেয়ার উদ্ভাবিত পদ্ধতিটি সম্পূর্ণ বিষাক্ত পদার্থমুক্ত। এতে ছাপশিল্পের সহজাত সূত্রটি ব্যবহৃত হয়েছে, সেটি হলো ইমপ্রেশন। বিশ্বভারতীর প্রিন্টমেকিং গ্রাফিক আর্টের শিক্ষার্থীদের রোকেয়া এই কৌশলটি শিখিয়ে থাকেন। জীবনে কিছু-কিছু মুহূর্ত একবারই আসে, যার পুনরাবৃত্তি কখনো ঘটে না। রোকেয়ার প্রতিটি ছাপশিল্পই যেন এমন স্বতন্ত্র। তাঁর এসব কাজ দর্শকের মনোজগতে এক দুরন্ত গতির বোধ তৈরি করে। অন্য এক মহাজাগতিক চেতনা সৃষ্টি করে। চূড়ান্ত হিসেবে এসব শেষ পর্যন্ত প্রকৃতিরই জ্যামিতিক রূপ মাত্র। তাঁর ছাপচিত্র তৈরির কৌশলে চাক্ষুষ অনুভূতি ও সার্বক্ষণিক গতির শক্তিমত্তার উপস্থিতি টের পাওয়া যায়। বিভিন্ন পুনরাবর্তনশীল ফর্মের মধ্যে মিথস্ক্রিয়া একটি ডায়নামিক স্পেসের দিকেই ধাবিত হয় যেন। প্রতিটি শিল্পকর্মই আমাদের নিজস্ব মনোজাগতিক এক মহাবিশ্বের প্রতিবিম্ব; তা যেন দর্শকের চিন্তা, সময় ও স্পেস জুড়ে ঘুরে বেড়ায়। আমাদের নিজের ভেতরে বাস করা এক অদৃশ্য শহরের কল্পনাজাত তাড়নাকে ধারণ করে চিত্রকর্মগুলো।